And now, let’s hear the valedictory address of Miss Ma. Sofia Manzano, valedictorian of … Santo Kristo Elementary School.
Timmakderak iti nagtugawak, nagnaak a nagpasango. Makatitileng dagiti tipat ken panangsaraboda kaniak.
Iti panagmartsak nga umuli iti entablado, nasiputak ni Mama Sofing a timmakder iti nagtugawanna iti linia dagiti nagannak. Kasta la unay ti partakna a nagturong iti ayanko tapno sumabet. Very proud kaniak ni Mama. Siempre, daytoy ti tagtagainepna, ti maital-o nga isuna ti ina ti kalaingan iti klase Santo Kristo Elementary School. Wen, daytoy ti tartarigagayanna la unay—manipud pay idi grade onenak.
Diak a pinaay ti inak iti arapaapna manipud iti umuna a tukad agingga iti daytoy naindaklan nga aldawmi a graduates. Awan kadagiti kaklasek ti nangatiw kaniak. Ta kasano koma nga atiwenda toy numo nga inaldaw a libro ti sangsanguek. No palausen, isu ti kasingin dagitoy matak; lapis a kanayon a nakasigpit iti ramay ken papel a kanayon a mangur-uray kaniak tapno suratak. 94.46 ti average ti gradesko. Ngem kuna ni Mama a dapat koma ket nangatngato pay. Ngem okay latta kanon ta 89 ti simmaruno kaniak.
eng_Latn ilo_Latn ilo_Latn ilo_Latn